Neuvostoliiton 9. armeija

**Neuvostoliiton 9. armeija** oli Neuvostoliiton puna-armeijan yhtymä, joka perustettiin toisen maailmansodan aikana ainakin kahdesti, talvisotaan ja itärintamalle. Armeija hyökkäsi talvisodassa Kantalahden ja Seesjärven välisellä alueella päätavoitteenaan Oulu.

## Talvisota
9. armeija perustettiin 17. marraskuuta 1939 Vienan Kemiissä. Talvisodan alkaessa se oli keskitetty Vienan Kemin alueelle ja alistettiin 9. joulukuuta Stavkan johtoon. Armeijan esikunta sijaitsiJuntusrannassa. Sen tehtävänä oli katkaista Suomi maan kapeimmalta kohdalta valtaamalla Oulun, Kemin ja Tornion alueet. Armeija ryhmitettiin siten, että Sallaan sijoitettiin kaksi divisioonaa, Suomussalmelle kaksi divisioonaa ja Kuhmoon yksi. Lieksan suuntaan varattiin vahvennettu rykmentti suojaamaan sivustaa.

Armeijan vasenta sivustaa suojasi jalkaväkirykmentti 529, jota oli vahvennettu patteristolla ja panssarivaunukomppanialla. Rykmentti oli saapunut Tuulivaaraan marraskuun puolivälissä, ja sen tehtävänä oli sitoa ja lyödä alueella olevat suomalaisjoukot sekä vallata Lieksa, mikä katkaisisi Joensuun ja Kontiomäen välisen junaradan. Tehtävän mukaisesti rykmentti ylitti rajan Kivivaarassa 30. marraskuuta kello 7. Suomalaisten erillisten pataljoonien 12:n, 13:n ja kevyt osasto 9:n torjuntatoimien seurauksena rykmentti vetäytyi takaisin rajan taakse joulukuun lopulla.

54. divisioonan tehtävänä oli tuhota rajaa puolustaneet erillinen pataljoona 14 ja erillinen komppania Kaasila sekä vallata Kuhmo, joka oli ensimmäinen päätavoite. Hyökkäyksen tuli jatkoa edelleen Sotkamon kautta kohti Kajaania ja Oulua. Divisioonan kärkenä edennyt jalkaväkirykmentti 118 ylitti rajan Laamasenvaarassa 30. marraskuuta kello 9.45 ja saavutti Riihivaaraan illaksi. Joulukuun alkupäivinä JR 118 saavutti Rastin tienhaaran.

Tammikuun 1940 loppuun mennessä divisioona luopui hyökkäyksestä ja linnottautui tien varteen. Alueelle siirretty Suomen 9. divisioona sai helmikuun puoliväliin mennessä 54. divisioonan tukikohdat eristettyä toisistaan, ja saarretun divisioonan avuksi lähetetyt hiihtojoukot tuhottiin. Mottien murtaminen oli yhä kesken, kun rauhan astui voimaan 13. maaliskuuta.

9. armeijan painopistesuunnassa taisteluja johti XLVII armeijakunta, johon kuuluivat Suomussalmella hyökänneet 163. ja 44. divisioonat. Armeijakunnan tehtävänä oli tuhota Suomen rajaa puolustaneet erillinen pataljoona 15 sekä rajavartio-osasto ja vallata Suomussalmen tienristeysalue. Tämän jälkeen 163. divisioonan tuli edetä Hyrynsalmen ja Ylinäljängän suuntiin tavoitteenaan Puolanka, josta 44. divisioonan oli määrä nopeasti jatkaa Pohjanlahden rannikolle ja Ruotsin rajalle.

Divisioona saavutti ensimmäisen tavoitteensa 7.–8. joulukuuta. Suomussalmelle 27. joulukuuta ja Alassalmelle 25. joulukuuta hyökänneet suomalaiset löivät 163. divisioonan joukot. Samanaikaisesti Suomen johdossa oli varmistunut tieto 44. divisioonan saapumisesta Raatteen tielle.

9. armeija hajotettiin talvisodan päätyttyä 5. huhtikuuta 1940.

Armeijaan oli lisäksi liitetty Kuhmossa toiminut erityinen armeijakunta, joka siirrettiin 22. joulukuuta Kuolajärvelle. Sen alaisuudessa toimivat 88. ja 122. divisioonat.
 
### Komentajat
Armeijan komentajina olivat:
*M. P. Duhanov 17. marraskuuta - 21. joulukuuta 1939
*V. I. Tšuikov 22. joulukuuta 1939 - 5. huhtikuuta 1940

### Kokoonpano
Armeijan taistelujoukkojen kokoonpano oli:
*Erityinen armeijakunta, M. S. Šmyrov
**88. divisioona
**122. divisioona
*XLVII armeijakunta, I.F. Dašitsev
**163. divisioona, Andrei Zelentsov
***Jalkaväkirykmentti 529 (alistettu 54. divisioonalle)
***Jalkaväkirykmentti 662, eversti Sarov
***Jalkaväkirykmentti 759
***Tykistörykmentti 365
***Panssaripataljoona 365
**44. divisioona, Aleksei Vinogradov
***Jalkaväkirykmentti 15
***Jalkaväkirykmentti 212
***Jalkaväkirykmentti 222
***Tykistörykmentti 31
***Haupitsirykmentti 166
***Panssaripataljoona 391
**54. vuoristodivisioona, Nikolai Gusevski 16. marraskuuta alkaen 9. armeijassa
***Vuoristojalkaväkirykmentti 81 (alistettu 163. divisioonalle)
***Vuoristojalkaväkirykmentti 118
***Vuoristojalkaväkirykmentti 337
***Jalkaväkirykmentti 529
***Tykistörykmentti 86
***Panssaripataljoona 97

## Itärintama
Armeija muodostettiin uudelleen kesäkuussa 1941 Odessan sotilaspiirissä, jolloin sen runkona oli 9. erillinen armeija. Armeijaan kuului kolme kivääriarmeijakuntaa, 2. ratsuväkiarmeijakunta sekä 2. ja 18. mekanisoidut armeijakunnat. Vuonna 1941 armeija kuului etelän rintamaan osallistuen raja-alueen taisteluihin Dnestrin, eteläisen Bugin ja Dneprin alueilla. Armeija osallistui tämän jälkeen puolustustaisteluihin Donin tasangoilla ja Rostovissa sekä vastahyökkäyksiin Rostovissa ja Barvenkovo-Lzovaiassa tammikuussa 1942. Vuodet 1942-1943 armeija puolusti Kaukasuksen aluetta, kunnes se lakkautettiin marraskuussa 1943.

## Lähteet
*
*
*

### Viitteet